Έλια Χαρίδη, παρουσίαση 7ης Μαρτίου

Τίτλος παρουσίασης: «Αισθήσεις και αναπηρία μέσα από το παράδειγμα της τυφλότητας»

Πριν παρακολουθήσουν την διδασκαλία της Έλιας Χαρίδη, οι φοιτητές πρέπει να παρακολουθήσουν την παρακάτω ταινία, και να είναι έτοιμοι να την συζητήσουν μέσα στο μάθημα:

<https://www.youtube.com/watch?v=W8tLYouV2eQ>

σκηνοθέτης: Νίκος Γραμματικός

Σημείωση: το ΚΕΑΤ είναι ειδικό σχολείο στο οποίο γυρίστηκε το ντοκυμαντέρ (βλ παρακάτω).

Επίσης, το ντοκυμαντέρ γυρίστηκε το 1999. Έκτοτε έχουν αλλάξει πολλά στο σχολείο, το οποίο έχει μαραζώσει. Παραμένει, ωστόσο, η φαινομενολογία των αισθήσεων που μας ενδιαφέρει στην προκειμένη περίπτωση.

**Κέντρο Εκπαίδευσης και Αποκατάστασης Τυφλών**

Ο πρώτος χώρος για τυφλά άτομα στην Ελλάδα ιδρύθηκε το 1906 στην Καλλιθέα. Ονομάστηκε ‘‘Οίκος Τυφλών’’ και ιδρύθηκε με την ιδιωτική δράση πνευματικών ανθρώπων της εποχής, όπως οι Δημήτριος Βικέλας και Γεώργιος Δροσίνης, σε συνεργασία με τον τότε Αρχιεπίσκοπο Αθηνών Θεόκλητο. Αρχικά λειτούργησε ως νηπιαγωγείο, ενώ κατά τη διάρκεια των επόμενων χρόνων και μέχρι το 1952 επεκτάθηκε για να συμπεριλάβει οικοτροφείο θηλέων και αρρένων, δημοτικό σχολείο και ειδικά τμήματα εκπαίδευσης για τυφλά παιδιά με νοητική αναπηρία και κώφωση. Οι παροχές αυτές πραγματοποιήθηκαν και συντηρήθηκαν με ιδιωτικές εισφορές και πρωτοβουλίες, μέχρι και το 1979, οπότε ο Οίκος Τυφλών αναγνωρίστηκε με προεδρικό διάταγμα ως Νομικό Πρόσωπο Δημόσιου Δικαίου και μετονομάστηκε σε Κέντρο Εκπαίδευσης και Αποκατάστασης Τυφλών (ΚΕΑΤ).

Η **Έλια Χαρίδη** είναι διδάκτωρ κοινωνικής ανθρωπολογίας από το Πάντειο Πανεπιστήμιο (Τίτλος διδακτορικού: ''Μέσα από τα μάτια των τυφλών'': μία ανθρωπολογική ερμηνεία της ''όρασης''). Τα ερευνητικά της ενδιαφέροντα εστιάζουν στην ανθρωπολογία της αναπηρίας, το αναπηρικό κίνημα και τα δικαιώματα των ανάπηρων ατόμων· στην ανθρωπολογία των αισθήσεων και τη θεώρηση των αισθήσεων και του σώματος ως μέσων αντίληψης και γνώσης· σε ζητήματα σχέσεων εξουσίας, καθώς και επιτέλεσης ρόλων αναπηρίας και αρτιμέλειας. Αυτή τη στιγμή εργάζεται στο Κέντρο Γυναικείων Μελετών και Ερευνών-Διοτίμα για την υποστήριξη και την προστασία γυναικών προσφύγων που έχουν υποστεί έμφυλη βία.